এবার ৮ এর বদলে ৬ দফায় ভোট? কমিশনে কী কী প্রস্তাব রাখলেন রাজ্যের মুখ্য নির্বাচনী আধিকারিক?

ওয়েবডেস্ক- ভোটমুখী রাজ্যগুলির মধ্যে রয়েছে পশ্চিমবঙ্গ (West Bengal)। চলেছে এসআইআর শুনানি (SIR Hearing) পর্ব। এই আবহেই নির্বাচন কমিশন (Election Commission) ভোটমুখী রাজ্যগুলিকে নিয়ে একপ্রস্তু বৈঠক সেরে ফেলল। বাংলায় ভোটে (Bengal Vote) কেন্দ্রীয় বাহিনী কোথায়, কোন সংবেদনশীল এলাকায় কত সংখ্যক মজুদ করা হবে তা নিয়ে আলোচনা সারলেন মুখ্য নির্বাচন কমিশনার জ্ঞানেশ কুমার। তার জন্য সমস্ত তথ্য নিয়ে দিল্লি গেলেন রাজ্যের মুখ্য নির্বাচনী আধিকারিক মনোজ আগরওয়াল (Chief Electoral Officer Manoj Agarwal) ।

এই বৈঠকে ভোট দফার সংখ্যা আটের বদলে ৬ দফায় আনার প্রস্তাব রাখা হয়েছে। ২০২১ সালের বিধানসভা নির্বাচনে পশ্চিমবঙ্গে আট দফায় ভোট হয়েছিলসেইসঙ্গে ২০২৪ সালের লোকসভা নির্বাচনের তুলনায় রাজ্যে আরও বেশি সংখ্যক কেন্দ্রীয় বাহিনী মোতায়েনের প্রস্তাব রাখা হয়েছে।

সোমবার দিল্লিতে নির্বাচন কমিশনের দফতরে বাংলা, তামিলনাড়ু, কেরল-সহ মোট পাঁচ রাজ্যের বিধানসভা নির্বাচন প্রস্তুতি নিয়ে আলোচনা হয়। কমিশনের ফুল বেঞ্চের সঙ্গে বৈঠক করেন সংশ্লিষ্ট রাজ্যগুলির মুখ্য নির্বাচনী আধিকারিকরা। ওই বৈঠকেই বাংলার মুখ্য নির্বাচনী আধিকারিক মনোজ আগরওয়াল রাজ্যে ভোটগ্রহণের আট এর বদলে ছয় দফা রাখার প্রস্তাব দিয়েছেন। জানা গেছে, আরও সুষ্ঠুভাবে ভোট প্রক্রিয়া পরিচালনার জন্য এই প্রস্তাব রাখা হয়েছে। একই সঙ্গে সংবেদনশীল ও অতি স্পর্শকাতর বুথগুলিতে নজরদারি বাড়ানো ও কেন্দ্রীয় বাহিনীকে আরও দক্ষ ভাবে মোতায়েন করার জন্য ভোটের দফা কমানোর প্রস্তাব রাখা হয়েছে বলেই মত কমিশনের একাংশের।

আরও পড়ুন- আজমীর শরীফে প্রধানমন্ত্রীর ‘চাদর প্রথা’ বন্ধের দাবিতে আবেদন খারিজ সুপ্রিম কোর্টে

জানা গেছে, নির্বাচন কমিশনের সঙ্গে বৈঠকের পাশাপাশি মনোজ আগরওয়ালের স্বরাষ্ট্রমন্ত্রকের সঙ্গে পৃথক বৈঠকে বসবেন।

প্রসঙ্গত, ২০২৪ সালের লোকসভা নির্বাচনে পশ্চিমবঙ্গে মোট ১০৯৪ কেন্দ্রীয় বাহিনী মোতায়েন করা হয়েছিল। আসন্ন বিধানসভা নির্বাচনের জন্য তার থেকেও বেশি সংখ্যক বাহিনী চাওয়া হয়েছে বলে সূত্রের খবর।